
ÚVOD
Drahí spolubratia v kňazskej službe,
drahí bratia a sestry,
ktorí vykonávate rozličné liturgické služby,
hoci stojíme na prahu nového roka 2021, nemožno sa neobzrieť za rokom, ktorý sa chýli ku koncu. Bol to rok pastoračne a duchovne bohatý – slávili sme ho ako Rok Božieho slova a zároveň sme sa pripravovali na Medzinárodný eucharistický kongres, ktorý sa mal sláviť v septembri v Budapešti. Človek mieni, Pán Boh mení. Viac ako o iných rokoch sa vyplnili slová modlitby zo začiatku roka: „Nevieme, čo nás v tomto roku zastihne...“ Nikto nerátal s tým, že pandémia koronavírusu tak významne ovplyvní naše životy i naše pastoračné aktivity. Asi nikdy nezabudneme na Veľkonočné sviatky slávené bez prítomnosti veriacich. Zmenené okolnosti nás ale neobrali o duchovné dobrá, ktoré sa vo sviatostiach a v liturgických sláveniach ponúkajú. Aspoň duchovnú účasť na sviatostiach nám sprostredkovali televízia, rádio i internet.
Hodnotu vecí si uvedomíme vtedy, keď nám chýbajú. Vtom nám táto situácia mohla pomôcť. Ako kňazi si možno viac ceníme prítomnosť veriacich na bohoslužbách. Veriaci si možno viac cenia osobnú účasť na svätých omšiach a prijímanie Eucharistie a ostatných sviatostí. Aj také nešťastie, akým je táto pandémia, nás napokon môže pozitívne poznačiť, ak nám pomôže k väčšej úcte k sviatostiam, osobitne k Eucharistii.
V roku 2021 je v dňoch 5. – 12. septembra plánovaný náhradný termín pre Medzinárodný eucharistický kongres v Budapešti. Pripravme sa naňho dôstojným slávením Eucharistie a venujme väčšiu pozornosť eucharistickým pobožnostiam: vyloženie Najsvätejšej sviatosti, hodiny adorácie najmä vo štvrtky, prvé piatky a prvé nedele. Podľa možnosti sa snažme mať čo najviac otvorené chrámy kvôli poklonám a povzbudzovať veriacich k návšteve eucharistického Krista. Nezabúdajme na prípravu a dôstojné slávenie eucharistických procesií, osobitne na slávnosť Najsvätejšieho Kristovho tela a krvi, ale môžu sa konať napr. aj pri odpustových slávnostiach. Tieto aktivity upriamujú našu pozornosť na toho, ktorý je Chlebom života pri slávení každej svätej omše.
Do nového cirkevného roka vám všetkým vyprosujem Božie požehnanie.
+ Mons. Stanislav Stolárik
predseda Liturgickej komisie KBS

J. E. Mons. Alojz Tkáč

VÝROČIA SLOVENSKÝCH BISKUPOV
6. január, PREŠOV: Výročie biskupskej vysviacky najosvietenejšieho vladyku Jána Babjaka, SJ, prešovského gréckokatolíckeho arcibiskupa metropolitu (2003).
8. január, BANSKÁ BYSTRICA: Výročný deň smrti banskobystrického biskupa Mons. Andreja Škrábika (1950).
30. január, KOŠICE: Výročie biskupskej vysviacky Mons. Bernarda Bobera, košického arcibiskupa metropolitu (1993).
11. február, NITRA: Výročný deň smrti biskupa Mons. Jozefa Zlatňanského, emeritného sekretára Interdikasteriálnej komisie pre Cirkev vo východnej Európe (2017).
BAKU: Výročie biskupskej vysviacky Mons. Vladimíra Feketeho, apoštolského prefekta Azerbajdžanu (2018).
16. február, BRATISLAVA: Výročie biskupskej vysviacky preosvieteného vladyku Petra Rusnáka, bratislavského eparchiálneho biskupa (2008).
22. február, ROŽŇAVA: Výročný deň smrti rožňavského biskupa Mons. Michala Bubniča (1945).
29. február, KOŠICE: Výročie biskupskej vysviacky preosvieteného vladyku Milana Chautura, CSsR, košického gréckokatolíckeho eparchu (1992).
17. marec, KOŠICE: Výročie biskupskej vysviacky Mons. Alojza Tkáča, emeritného košického arcibiskupa metropolitu (1990).
BRATISLAVA: Výročie biskupskej vysviacky Mons. Jozefa Haľka, bratislavského pomocného biskupa (2012).
20. marec, ROŽŇAVA: Výročie biskupskej vysviacky Mons. Stanislava Stolárika, rožňavského biskupa (2004).
10. apríl, BANSKÁ BYSTRICA: Výročný deň smrti pomocného biskupa Mons. Petra Dubovského, SJ (2008).
PREŠOV: Výročný deň smrti biskupa Mons. Jána Hirku (2014).
19. apríl, SPIŠ: Výročný deň smrti pomocného biskupa Mons. Štefana Barnáša (1964).
2. máj, BRATISLAVA: Výročie biskupskej vysviacky Mons. Stanislava Zvolenského, bratislavského arcibiskupa metropolitu (2004).
TRNAVA: Výročie biskupskej vysviacky Mons. Jána Oroscha, trnavského arcibiskupa (2004).
3. máj, BANSKÁ BYSTRICA: Výročný deň smrti biskupa Mons. Jozefa Feranca (2003).
SPIŠ: Výročný deň smrti spišského biskupa Mons. Františka Tondru (2012).
16. máj, TRNAVA: Výročný deň smrti biskupa Mons. Dominika Tótha, emeritného bratislavsko-trnavského pomocného biskupa (2015).
31. máj, PRAHA: Výročie biskupskej vysviacky preosvieteného vladyku Ladislava Hučka, apoštolského exarchu pre gréckokatolíkov v ČR (2003).
1. jún, PARMA: výročie biskupskej vysviacky preosvieteného vladyku Michala Lacha, SJ, parmskeho eparchiálneho biskupa (2013).
6. jún, TRNAVA: Výročie biskupskej vysviacky Mons. Róberta Bezáka, CSsR, emeritného trnavského arcibiskupa (2009).
9. jún, ROŽŇAVA: Výročný deň smrti biskupa Mons. Róberta Pobožného, rožňavského apoštolského administrátora (1972).
12. jún, TRNAVA: Výročie biskupskej vysviacky Mons. Jána Sokola, emeritného trnavského arcibiskupa (1988).
14. jún, KOŠICE: Výročie biskupskej vysviacky najosvietenejšieho vladyku Cyrila Vasiľa, SJ, titulárneho arcibiskupa, apoštolského administrátora „sede plena“ Košickej eparchie (2009).
19. jún, NITRA: Výročný deň smrti arcibiskupa Mons. Eduarda Nécseya, nitrianskeho apoštolského administrátora (1968).
24. jún, SPIŠ: Výročie biskupskej vysviacky Mons. Jána Kuboša, spišského pomocného biskupa (2020).
29. jún, TRNAVA: Výročný deň smrti biskupa Mons. Pavla Jantauscha, trnavského apoštolského administrátora (1947).
14. júl, UŽHOROD: Výročný deň smrti preosvieteného vladyku Milana Šášika, CM, mukačevského eparchiálneho biskupa (2020).
16. júl, NITRA: Výročie biskupskej vysviacky Mons. Viliama Judáka, nitrianskeho diecézneho biskupa (2005).
17. júl, PREŠOV: Výročný deň smrti preosvieteného vladyku blahoslaveného Pavla Petra Gojdiča, OSBM, prešovského eparchiálneho biskupa (1960).
23. júl, PREŠOV: Výročný deň smrti blahoslaveného preosvieteného vladyku Vasiľa Hopka, prešovského pomocného biskupa (1976).
27. júl, ORDINARIÁT OS A OZ SR: Výročie biskupskej vysviacky Mons. Františka Rábeka, ordinára Ozbrojených síl a ozbrojených zborov SR (1991).
SPIŠ: Výročie biskupskej vysviacky Mons. Štefana Sečku, spišského biskupa (2002).
BANSKÁ BYSTRICA: Výročný deň smrti banskobystrického biskupa Mons. Rudolfa Baláža (2011).
NITRA: Výročný deň smrti emeritného apoštolského nuncia v Bielorusku arcibiskupa Mons. Dominika Hrušovského (2016).
4. august, SPIŠ: Výročný deň smrti Božieho služobníka spišského biskupa Jána Vojtaššáka (1965).
18. august, ROŽŇAVA: Výročný deň smrti Mons. Vladimíra Fila, emeritného rožňavského biskupa (2015).
21. august, BANSKÁ BYSTRICA: Výročný deň smrti banskobystrického biskupa Mons. Mariána Blahu (1943).
24. august, BRATISLAVA: Výročný deň smrti Mons. Dominika Kaľatu, SJ, emeritného pomocného biskupa vo Freiburgu (2018).
1. september, KOŠICE: Výročie biskupskej vysviacky Mons. Marka Forgáča, košického pomocného biskupa (2016).
TRNAVA: Výročný deň smrti biskupa Mons. Štefana Vrableca (2017), emeritného bratislavsko-trnavského pomocného biskupa.
2. september, TORONTO (KANADA): Výročie biskupskej vysviacky preosvieteného vladyku Mariána Andreja Pacáka, CSsR, eparchiálneho biskupa Torontskej slovenskej gréckokatolíckej eparchie (2018).
15. september, RÍM: Výročie biskupskej vysviacky kardinála Jozefa Tomka, titulárneho arcibiskupa, emeritného prefekta Kongregácie pre evanjelizáciu národov (1979).
18. september, BANSKÁ BYSTRICA: Výročie biskupskej vysviacky Mons. Mariána Chovanca, banskobystrického diecézneho biskupa (1999).
25. september, ŽILINA: Výročie biskupskej vysviacky Mons. Tomáša Galisa, žilinského diecézneho biskupa (1999).
8. október, TRNAVA: Výročný deň smrti biskupa Mons. Pavla Hnilicu (2006).
24. október, NITRA: Výročný deň smrti nitrianskeho emeritného biskupa kardinála Jána Chryzostoma Korca, SJ (2015).
27. október, ROŽŇAVA: Výročný deň smrti rožňavského emeritného biskupa Mons. Eduarda Kojnoka (2011).
31. október, REYKJAVÍK (ISLAND): Výročie biskupskej vysviacky Mons. Dávida Bartimeja Tencera OFMCap, reykjavíckeho diecézneho biskupa (2015).
8. november, NITRA: Výročný deň smrti nitrianskeho biskupa Mons. Jána Pásztora (1988).
13. november, TRNAVA: Výročný deň smrti arcibiskupa Mons. Júliusa Gábriša, trnavského apoštolského administrátora (1987).
4. december, PREŠOV: Výročný deň smrti preosvieteného vladyku Jána Eugena Kočiša, emeritného pomocného biskupa pražského exarchátu (2019).
7. december, TRNAVA: Výročný deň smrti Božieho služobníka Michala Buzalku, biskupa (1961).
18. december, NITRA: Výročný deň smrti arcibiskupa Mons. Jána Bukovského, SVD, emeritného apoštolského nuncia v Rusku a Rumunsku (2010).
22. december, NITRA: Výročný deň smrti arcibiskupa Mons. Karola Kmeťka (1948).
1. Na výročie vysviacky biskupa treba pamätať pri liturgii v celej diecéze. V spoločných modlitbách veriacich sa môže použiť celý formulár prosieb určených na tento deň (Spoločné modlitby veriacich, I., SSV, Trnava 2018, s. 318, Spoločné modlitby veriacich, II., SSV, Trnava 2019, s. 519) alebo nech sa aspoň vloží prosba za biskupa do prosieb bežného dňa.
Pri osobitných slávnostiach možno v dni, keď je to dovolené, použiť omšový formulár Za biskupa, najmä vo výročný deň jeho vysviacky, Rímsky misál, s. 1039.
2. Vo výročný deň smrti biskupa nech sa pri slávení liturgie vloží do spoločných modlitieb veriacich prosba za jeho spásu.
LITURGICKÝ ROK „B“ 2020 – 2021
Pohyblivé slávenia
Prvá adventná nedeľa = 29. novembra 2020
Svätej rodiny Ježiša, Márie a Jozefa = 27. decembra 2020
Krst Krista Pána = 10. januára 2021
Popolcová streda = 17. februára 2021
Kvetná nedeľa = 28. marca 2021
Veľkonočná nedeľa = 4. apríla 2021
Nanebovstúpenie Pána = 13. mája 2021
Zoslanie Ducha Svätého = 23. mája 2021
Nášho Pána Ježiša Krista,
najvyššieho a večného kňaza = 27. mája 2021
Najsvätejšej Trojice = 30. mája 2021
Najsvätejšieho Kristovho tela a krvi = 3. júna 2021
Najsvätejšieho Srdca Ježišovho = 11. júna 2021
Krista Kráľa = 21. novembra 2021
Prikázané sviatky na Slovensku
Nepoškvrnené počatie Panny Márie = 8. decembra 2020
Narodenie Pána = 25. decembra 2020
Slávnosť Panny Márie Bohorodičky = 1. januára 2021
Zjavenie Pána = 6. januára 2021
Nanebovstúpenie Pána = 13. mája 2021
Najsvätejšieho Kristovho tela a krvi = 3. júna 2021
Sv. Petra a Pavla, apoštolov = 29. júna 2021
Nanebovzatie Panny Márie = 15. augusta 2021
Všetkých svätých = 1. novembra 2021
Štátne sviatky
1. januára = Deň vzniku Slovenskej republiky
5. júla = Svätých Cyrila a Metoda
29. augusta = Výročie SNP
1. septembra = Deň Ústavy Slovenskej republiky
17. novembra = Deň boja za slobodu a demokraciu
Dni pracovného pokoja
24. decembra = Štedrý deň
25. decembra = Prvý sviatok vianočný
26. decembra = Druhý sviatok vianočný
6. januára = Zjavenie Pána
2. apríla = Veľký piatok
5. apríla = Veľkonočný pondelok
1. mája = Sviatok práce
8. mája = Deň víťazstva nad fašizmom
15. septembra = Sedembolestná Panna Mária
1. novembra = Všetkých svätých
APLIKÁCIA SVÄTÝCH OMŠÍ
BRATISLAVSKÁ ARCIDIECÉZA
1. Za Boží ľud (za farnosť): V zmysle kán. 534 CIC farár a farský administrátor sú povinní každú nedeľu a vo sviatok, ktorý je v diecéze prikázaný, odslúžiť jednu svätú omšu za svoju farnosť. Kto spravuje dve farnosti, splní túto povinnosť jednou svätou omšou.
2. Všetci pastoračne činní kňazi, inkardinovaní v Bratislavskej arcidiecéze, a diecézni kňazi, inkardinovaní v iných diecézach, ktorí vykonávajú pastoračnú službu v Bratislavskej arcidiecéze, odslúžia mesačne jednu svätú omšu na úmysel ordinára.
TRNAVSKÁ ARCIDIECÉZA
1. Každý kňaz, pastoračne činný v Trnavskej arcidiecéze, je povinný obetovať mesačne jednu svätú omšu na úmysel ordinára. Ak by túto povinnosť zanedbal, je povinný obetovať tieto sväté omše dodatočne alebo zadosťučiniť tejto povinnosti reštitúciou.
2. Každý farár a farský administrátor je povinný v zmysle kán. 534 a 540 CIC obetovať jednu svätú omšu za zverený Boží ľud vo svojej farnosti každú nedeľu a v prikázaný sviatok. Kto spravuje dve farnosti, túto povinnosť splní jednou svätou omšou.
BANSKOBYSTRICKÁ DIECÉZA
1. Za veriacich: V zmysle kán. 534 a 540 § 1 CIC sú všetci farári i farskí administrátori povinní sláviť svätú omšu za veriacich každú nedeľu a v prikázaný sviatok.
2. Na úmysel ordinára: Všetci kňazi (farári, farskí administrátori, kapláni a rehoľníci), ktorí pracujú v duchovnej službe v Banskobystrickej diecéze, sú zaviazaní sláviť 20 svätých omší v ľubovoľných dňoch celého roka, na úmysel ordinára.
3. Dňa 3. novembra všetci kňazi Banskobystrického biskupstva obetujú svätú omšu za zomrelých biskupov a kňazov diecézy.
NITRIANSKA DIECÉZA
1. Za Boží ľud (za farnosť): V zmysle kán. 534 CIC farár a farský administrátor sú povinní každú nedeľu a vo sviatok, ktorý je v diecéze prikázaný, odslúžiť jednu svätú omšu za svoju farnosť. Kto spravuje dve farnosti, splní túto povinnosť jednou svätou omšou.
2. Na úmysel ordinára: Každý farár, farský administrátor a duchovný správca je povinný v ľubovoľné dni cez rok odslúžiť 12 svätých omší na úmysel ordinára. Svedectvo o splnení tejto povinnosti pošle na ordinariát na predpísanom tlačive.
ŽILINSKÁ DIECÉZA
1. Každý farár a farský administrátor je v zmysle kán. 534 a 540 CIC každú nedeľu a v prikázaný sviatok povinný odslúžiť jednu svätú omšu za zverený ľud.
2. Na úmysel ordinára je povinný v roku 2021 každý farár, farský administrátor a rektor kostola odslúžiť 20 svätých omší. Každý kaplán v roku 2021 odslúži 10 svätých omší na úmysel ordinára diecézy.
3. Každoročne 4. novembra je každý kňaz pôsobiaci v Žilinskej diecéze povinný obetovať jednu svätú omšu za zomrelých kňazov diecézy.
KOŠICKÁ ARCIDIECÉZA
1. Za veriacich: Všetci farári a farskí administrátori sú povinní každú nedeľu a prikázaný sviatok obetovať svätú omšu za zverený ľud (kán. 534 § 1 a 540 § 1).
2. Na úmysel ordinára: Všetci farári, farskí administrátori, kapláni a kňazi v iných službách arcidiecézy (pozri ACAC 4/2019) v roku 2021 odslúžia 12 svätých omší na úmysel diecézneho biskupa.
ROŽŇAVSKÁ DIECÉZA
1. Za Boží ľud: Podľa kán. 534 a 540 § 1 CIC sú farári a administrátori povinní obetovať sväté omše za ľud vo všetky nedele a v prikázané sviatky.
2. Na úmysel ordinára: Každý kňaz v pastoračnej službe je povinný v ľubovoľné dni v roku odslúžiť 20 svätých omší na úmysel svojho ordinára.
SPIŠSKÁ DIECÉZA
1. Za Boží ľud: Podľa kán. 534 CIC a v zmysle dekrétu Kongregácie pre klerikov zo dňa 25. 7. 1970 „Povinnosť celebrovať svätú omšu za Boží ľud“ majú všetci duchovní správcovia (farári a administrátori) vo všetky nedele a v prikázané sviatky.
2. Na úmysel ordinára: Všetci kňazi, ktorí sú v pastoračnej činnosti (farári, administrátori, kapláni a iní, okrem rehoľných kňazov, študentov a dôchodcov), sú v priebehu roka povinní:
— odslúžiť 10 svätých omší na úmysel ordinára (z intencionára biskupského úradu),
— odoslať na biskupský úrad milodar rovnajúci sa 10 omšovým štipendiám.
ORDINARIÁT OS A OZ SR
1. Za Boží ľud (za farnosť): V zmysle predpisov kánonického práva kapláni Ordinariátu OS a OZ SR, ktorí sú pastoračne činní v duchovnej službe v jeho štruktúrach, sú povinní každú nedeľu a v prikázaný sviatok odslúžiť svätú omšu za zverený ľud.
2. Na úmysel ordinára: Kapláni Ordinariátu OS a OZ SR, ktorí sú pastoračne činní v duchovnej službe v jeho štruktúrach, sú povinní odslúžiť 12 svätých omší na úmysel ordinára.
ÚVODNÉ POZNÁMKY
OMŠA „PRO POPULO“
1. Farár po prevzatí farnosti je povinný každú nedeľu a každý prikázaný sviatok v diecéze obetovať omšu za sebe zverený ľud.
2. Kto má zákonitú prekážku, nech v tie dni dá slúžiť omšu za ľud inému kňazovi alebo nech ju sám slúži v iné dni.
3. Farár, ktorý spravuje viac farností, je povinný obetovať za všetok ľud, ktorý mu je zverený, iba jednu omšu.
4. Farár, ktorý by tejto povinnosti nezadosťučinil, čím skôr má slúžiť za ľud toľko omší, koľko ich vynechal (CIC, kán. 534).
VEČERNÁ OMŠA PRED NEDEĽOU
ALEBO PRIKÁZANÝM SVIATKOM
1. Príkazu zúčastniť sa na svätej omši v nedeľu a v prikázaný sviatok podľa predpisu CIC, kán. 1248 § 1 zadosťučiní, kto sa zúčastní na omši v sám deň alebo večer predchádzajúceho dňa.
Preto sa večerná omša v sobotu alebo večer dňa predchádzajúceho prikázaný sviatok musí usporiadať so všetkými náležitosťami, ktoré sa vo sviatočnej omši prikazujú (Glória, ak je predpísaná, tri čítania, homília, Krédo, modlitba veriacich) alebo odporúčajú (väčšia účasť na speve a pod.) (porov. VSRM, 115 – 116).
2. Pokiaľ ide o formulár omše, treba dodržať zásadu, podľa ktorej treba dať prednosť tomu sláveniu, ktoré zaväzuje z príkazu, nezávisle od liturgického stupňa dvoch slávení, ktoré sa stretajú (Posvätná kongregácia pre bohoslužbu: Notitiæ 20 (1984) 603).
3. Z toho istého dôvodu pri slávení vešpier nemusí sa dodržať všeobecná norma o tom, ktoré vešpery majú prednosť, aby vešpery boli v súlade s večernou omšou.
Koniec ukážky

